b'\n_START_ARTICLE_\nGrad Bodiam\n_START_SECTION_\nOzadje\n_START_PARAGRAPH_\nEdward Dalyngrigge je bil mlaj\xc5\xa1i sin in s tem prikraj\xc5\xa1an za o\xc4\x8detovo posest po pravilu primogeniture, zato je moral narediti svojo kariero. Do leta 1378 je s poroko pridobil v last dvorec Bodiam in pripadajo\xc4\x8da zemlji\xc5\xa1\xc4\x8da. Od 1379 do 1388 je bil Dalyngrigge vitez grofije Sussex in eden najvplivnej\xc5\xa1ih ljudi v okro\xc5\xbeju. Ko je zaprosil kralja za dovoljenje za gradnjo gradu, je stoletna vojna med Anglijo in Francijo trajala \xc5\xbee skoraj 50 let. Edvard III. (vladal je od 1327 do 1377) je stopnjeval svoj zahtevek za francoski prestol in zavarovanje ozemlja  Akvitanije in Calaisa. Dalyngrigge je bil eden \xc5\xa1tevilnih Angle\xc5\xbeev, ki so potovali v Francijo, da bi poiskali svojo sre\xc4\x8do kot \xc4\x8dlani free company \xe2\x80\x93 skupine pla\xc4\x8dancev, ki so se borili za najbolj\xc5\xa1ega ponudnika. Leta 1367 je od\xc5\xa1el v Francijo in potoval z Lionelom, vojvodom iz Clarencea, in sinom Edvarda III. Po boju pod grofom Arundelom se je Dalyngrigge pridru\xc5\xbeil dru\xc5\xbebi sira Roberta Knollsa, razvpitega poveljnika, ki je bil slaven po tem, da je po ropanju in plenjenju dobil 100.000 zlatih kron d kot pla\xc4\x8danec. Kot \xc4\x8dlan  dru\xc5\xbebe je Dalyngrigge zaslu\xc5\xbeil denar za gradnjo gradu Bodiam in se vrnil v Anglijo leta 1377._NEWLINE_Pogodba iz Brugesa (1375) je za dve leti zagotovila mir, vendar so se po tem roku spopadi med Anglijo in Francijo obnovili. Leta 1377 je Edvarda III. nasledil Rihard II. Med vojno sta se Anglija in Francija borili za nadzor nad Rokavskim prelivom z napadi na obeh obalah. Zaradi obnovljene sovra\xc5\xbenosti je parlament izglasoval, da se denar porabi za obrambo in utrditev angle\xc5\xa1ke ju\xc5\xbene obale, ki so jo postavili v Kentu v pri\xc4\x8dakovanju francoskega vdora. Dalyngrigge je sodeloval tudi pri zatiranju kme\xc4\x8dkega upora leta 1381. Dvorec Bodiam je leta 1383 dobil listino, ki je omogo\xc4\x8dala tedenski trg in letni sejem. Leta 1385 se je flota 1200 razli\xc4\x8dnih plovil zbrala in odplula \xc4\x8dez Rokavski preliv v Sluys v Flandriji. Prebivalstvo ju\xc5\xbene Anglije je bilo pani\xc4\x8dno. Pozneje istega leta je Edward Dalyngrigge dobil dovoljenje za okrepitev svojega dvorca.\n_START_SECTION_\nGradnja in uporaba\n_START_PARAGRAPH_\nDovoljenje, ki ga je Rihard II. podelil Dalyngriggeu, mu je omogo\xc4\x8dilo, da je utrdil obstoje\xc4\x8di dvorec, a je izbral nov kraj za gradnjo gradu. Gradnja je bila kon\xc4\x8dana v eni fazi, zato je ve\xc4\x8dina gradu v istem slogu. Arheolog David Thackray sklepa, da je bil grad Bodiam zgrajen hitro, verjetno zaradi gro\xc5\xbenje Francozov. Kamnite gradove je bilo zamudno in drago graditi. [13] Dalyngrigge je bil poveljnik pristani\xc5\xa1\xc4\x8da Brest v Franciji od 1386 do 1387, zato je bil verjetno odsoten v prvih letih gradnje gradu. [10] Star dvorec je zamenjal z novim gradom kot glavno prebivali\xc5\xa1\xc4\x8de in upravno sredi\xc5\xa1\xc4\x8de. To se ni zgodilo, ko je bil grad kon\xc4\x8dan, vendar Thackray meni, da je bilo to pred letom 1392; Dalyngrigge ni dolgo \xc5\xbeivel v kon\xc4\x8danem gradu, saj je umrl leta 1395._NEWLINE_Danlyngriggeevo naselje, vklju\xc4\x8dno grad, je podedoval njegov sin John Dalyngrigge. Tako kot njegov o\xc4\x8de je tudi John u\xc5\xbeival naklonjenost kralja in je bil "kraljevi vitez". Leta 1400 je prejemal kraljevo letno nadomestilo v vi\xc5\xa1ini 100 mark. Umrl je 27. septembra 1408; njegova volja je bila, da njegovo premo\xc5\xbeenje pripade njegovi vdovi Alice. John in Alice nista imela otrok, tako da so ob njeni smrti leta 1443 posestva in grad pripadli Richardu Dalyngriggeu, Johnovemu bratrancu. Richard je umrl brez oporoke, tako da so posestva leta 1470 prenesli na Richardovo sestro Philippo. Bila je poro\xc4\x8dena s sirom Thomasom Lewknorjem iz vidne susse\xc5\xa1ke dru\xc5\xbeine, ki je imela v lasti zemlji\xc5\xa1\xc4\x8da po vsej dr\xc5\xbeavi. _NEWLINE_Sir Thomas Lewknor je bil podpornik rodbine Lancaster v vojni dveh ro\xc5\xbe, ki se je za\xc4\x8dela leta 1455. Ko je Rihard iz rodbine York leta 1483 zasedel prestol kot Rihard III., je bil Lewknor obto\xc5\xbeen izdaje in zbiranja oboro\xc5\xbeenih mo\xc5\xbe v jugovzhodni Angliji. Novembra 1483 sta Lewknorjev stric in Thomas Howard, grof Surreyski, dobila dovoljenje za obdav\xc4\x8ditev mo\xc5\xa1kih in obleganje gradu Bodiam, kjer je bil Thomas Lewknor. Thackray meni, da se je Lewknor predal brez ve\xc4\x8djega odpora. Njegovo premo\xc5\xbeenje je bilo zaplenjeno in Nicholas Rigby je postal stra\xc5\xbenik (constable) gradu. Po ustoli\xc4\x8denju Henrika VII. na angle\xc5\xa1kem prestolu je bila obsodba preklicana in grad Bodiam je bil vrnjen dru\xc5\xbeini Lewknor. Do leta 1542 ji niso bila vrnjena vsa okoli\xc5\xa1ka zemlji\xc5\xa1\xc4\x8da. Dru\xc5\xbeina je bila lastnica gradu ve\xc4\x8d generacij. Dedovanje gradu je razvidno za vse 16. in 17. stoletje, ni pa podatkov, kako je bil uporabljen in ali je dru\xc5\xbeina pre\xc5\xbeivela veliko \xc4\x8dasa v njem._NEWLINE_Po smrti sira Rogerja Lewknorja leta 1543 so bile njegove posesti razdeljene med njegove potomce, grad in dvorec pa razdvojena. John Levett iz Salehursta je grad kupil leta 1588. Leta 1623 je ve\xc4\x8dino posestva Bodiam kupil sir Nicholas Tufton, pozneje grof Thanetski. Njegov sin John Tufton, 2. grof Thanetski, je dedoval po Nicholasovi smrti leta 1631; John Tufton je zdru\xc5\xbeil posest gradu in dvorca leta 1639. John Tufton je bil med angle\xc5\xa1ko dr\xc5\xbeavljansko vojno podpornik rojalistov in je vodil napad na Lewes ter bil vpleten v poraz rojalistov pri Haywards Heathu. Parlament je zasegel nekaj njegovih zemlji\xc5\xa1\xc4\x8d leta 1643 in \xc5\xa1e ve\xc4\x8d leta 1644. [19] [20] Za pomo\xc4\x8d pri pla\xc4\x8dilu globe je marca 1644 Tufton prodal grad Bodiam za 6000 \xc2\xa3 (danes 930.000 \xc2\xa3) poslancu Nathanielu Powllu.\n_START_SECTION_\nRu\xc5\xa1evine\n_START_PARAGRAPH_\nPo dr\xc5\xbeavljanski vojni je Karel II. Powlla imenoval za baroneta. \xc4\x8ceprav ni zapisano, kdo je grad Bodiam namerno uni\xc4\x8dil, je verjetno, da je bil uni\xc4\x8den po tem, ko ga je kupil Powell. Med dr\xc5\xbeavljansko vojno in po njej so uni\xc4\x8dili veliko gradov, da bi prepre\xc4\x8dili ponovno uporabo. V\xc4\x8dasih so poskrbeli, da po nepotrebnem niso bili povsem uni\xc4\x8deni. Pri Bodiamu se je zdelo dovolj, da so uni\xc4\x8dili barbakan, mostove in zgradbe znotraj kompleksa. Ko je leta 1674 ali 1675 Nathaniel Powell umrl, je grad pre\xc5\xa1el na sina, tudi Nathaniela. Po njem je postala lastnica Elizabeth Clitherow, njegova snaha._NEWLINE_Leta 1722 je grad kupil sir Thomas Webster. Ve\xc4\x8d kot stoletje je bil grad in z njim povezan dvorec last dru\xc5\xbeine Webster. V tem obdobju je zaradi svoje povezave s srednjim vekom grad postal priljubljen in privabljal prve turiste. Prve risbe gradu Bodiam so nastale sredi 18. stoletja, ko je bil prikazan kot propadel in porasel z br\xc5\xa1ljanom. Ru\xc5\xa1evine in srednjeve\xc5\xa1ke stavbe so bile navdih za o\xc5\xbeivljanje gotske arhitekture in obnovo starih objektov._NEWLINE_Tretji sir Godfrey Webster je za\xc4\x8del iskati kupce za grad leta 1815 in leta 1829 mu ga je kon\xc4\x8dno uspelo prodati skupaj z 10 ha okoli\xc5\xa1ke zemlje "Mad Jacku" Fullerju za 3000 \xc2\xa3 (danes 240.000 \xc2\xa3). Fuller je popravil enega od stolpov, dodal nova vrata in odstranil ko\xc4\x8do, ki je bila zgrajena znotraj gradu v 18. stoletju; grad je kupil, da bi prepre\xc4\x8dil dru\xc5\xbeini Webster, da bi ga razgradila in ponovno uporabila kot material. George Cubitt, kasneje baron Ashcombe, je kupil grad in 97.000 m\xc2\xb2 od Fullerjevega vnuka leta 1849 za ve\xc4\x8d kot 5000 \xc2\xa3 (danes 470.000 \xc2\xa3). Cubitt je nadaljeval prenovo, ki jo je za\xc4\x8del Fuller. Leta 1864 je naro\xc4\x8dil podroben pregled gradu in se zavezal za popravilo stolpa v jugozahodnem kotu objekta, ki je skoraj v celoti propadel. Ker so bile takrat modne ru\xc5\xa1evine, zajete v br\xc5\xa1ljan, br\xc5\xa1ljan ni bil odstranjen kljub \xc5\xa1kodljivemu u\xc4\x8dinku na zid, ostala so tudi drevesa, ki so  zrasla na dvori\xc5\xa1\xc4\x8du. _NEWLINE_Lord Curzon je odlo\xc4\x8dil, da "tako redek zaklad, [kot je grad Bodiam], ne bi smel biti izgubljen v na\xc5\xa1i dr\xc5\xbeavi, niti oskrunjen z nespo\xc5\xa1tljivo roko".  Curzon je opravil poizvedbe o nakupu gradu, vendar ga Cubitt ni \xc5\xbeelel prodati. Po Cubittovi smrti se je Curzonu uspelo dogovoriti s Cubittovim sinom in leta 1916 je kupil grad in njegove posesti. Curzon je za\xc4\x8del preiskave leta 1919 in z arhitektom Williamom Weirjem obnovil dele gradu. Jarek, v povpre\xc4\x8dju pribli\xc5\xbeno 1,5 m globok in 2,1 m globok v jugovzhodnem kotu, je iz\xc4\x8drpal in odstranil 0,9 m blata in mulja. Med izkopavanji so odkrili prvotne temelje mostov do gradu. \xc5\xbdive meje in ograje so odstranili in zagotovili pogled na grad. Izkopavanja so izvedli tudi v notranjosti in odkrili kleti v jugozahodnem stolpu. Rastlinstvo so odstranili, kamen popravili in prvotni tlak je bil ponovno viden. Zgrajena je bila hi\xc5\xa1a kot muzej za prikaz najdb iz izkopavanj in dom za skrbnika. Grad Bodiam je leta 1925 prevzel v upravljanje National Trust. _NEWLINE_National Trust je nadaljeval obnovitvena dela, dodal nove strehe na stolpe in vhodno poslopje. Izkopavanja so se nadaljevala leta 1970 in jarek je bil ponovno izsu\xc5\xa1en. Kraljeva komisija za zgodovinske spomenike v Angliji je izvedla raziskavo o zemeljskih delih okoli gradu leta 1990. Grad je za\xc5\xa1\xc4\x8diten kot spomenik , kar pomeni, da je "nacionalno pomembna" zgodovinska stavba in arheolo\xc5\xa1ko najdi\xc5\xa1\xc4\x8de, in za\xc5\xa1\xc4\x8diteno pred nepoobla\xc5\xa1\xc4\x8denimi spremembami.  Prav tako je na seznamu zgradb I. razreda  in priznan kot mednarodno pomembna struktura.  Danes je grad odprt za javnost. Po mnenju zgodovinarja Charlesa Coulsona je grad "priljubljen ideal srednjeve\xc5\xa1kega gradu".\n_START_SECTION_\nPolo\xc5\xbeaj in pokrajina\n_START_PARAGRAPH_\nKraj gradu je bil domnevno izbran zaradi za\xc5\xa1\xc4\x8dite ju\xc5\xbene obale Anglije pred napadi Francozov. Kraljeva komisija za zgodovinske spomenike je ugotovila, da je bil nenavadno postavljen, \xc4\x8de bi bilo to res, saj je dale\xc4\x8d od srednjeve\xc5\xa1ke obale. _NEWLINE_Okolica gradu je bila urejena \xc5\xbee, ko je bil zgrajen. Arheologa Oliver Creighton in Robert Higham sta opisala Bodiam kot enega najbolj\xc5\xa1ih primerov urejanja okolice, ki poudari grad. Obmo\xc4\x8dje vode je bilo prvotno obse\xc5\xbeno, a je ohranjen le obrambni jarek skupaj z zemeljskimi deli, ki so ostala po njegovi gradnji. Pribli\xc5\xbeno pravokoten jarek napaja ve\xc4\x8d izvirov, nekateri celo v njem [42], zaradi \xc4\x8desar so imeli te\xc5\xbeave pri izkopavanju leta 1930. Jarek je prepre\xc4\x8deval napadalcem dostop do temeljev grajskih zidov, pri Bodiamu pa je imel tudi u\xc4\x8dinek, da je bil grad videti ve\xc4\x8dji in veli\xc4\x8dastnej\xc5\xa1i, osamljen v pokrajini. Jarek ima zdaj le okrasno vlogo. Pristop h gradu prek jarka in bli\xc5\xbenjih ribnikov je posreden, kar obiskovalcem daje \xc4\x8das za ogled gradu v vsem njegovem sijaju. Voja\xc5\xa1ki zgodovinar Cathcart King opisuje pristop kot mogo\xc4\x8den in ga primerja z gradovi Edvarda I. v Walesu, na primer z gradom Caerphilly. _NEWLINE_Grad le\xc5\xbei pribli\xc5\xbeno v sredini jarka. Poterna, pomo\xc5\xbena vrata, na zadnji strani so bila priklju\xc4\x8dena na ju\xc5\xbenem bregu jarka z dvi\xc5\xbenim mostom in dolgim lesenim mostom. Glavni vhod na severni strani gradu je danes povezan s severnim bregom z lesenim mostom, vendar je prvoten dostop imel dva mostova: enega pri glavnem vhodu na otok v jarku in drugega, ki je povezal otok na zahodnem bregu. Ve\xc4\x8dina delov mostu je stati\xc4\x8dna, razen na delu, ki je najbli\xc5\xbeje zahodnemu bregu, ki je bil dvi\xc5\xbeni most. Otok v jarku se imenuje Oktagon in izkopavanja na njem so odkrila sanitarije, kar ka\xc5\xbee, da je lahko pri\xc5\xa1el stra\xc5\xbear na otok. Oktagon je bil priklju\xc4\x8den na barbakan z mostom, verjetno dvi\xc5\xbenim. Grajskih 28 strani\xc5\xa1\xc4\x8d je bilo odvajanih neposredno v jarek, kar bi po besedah arheologa Matthewa Johnsona bila dejansko "odprta kanalizacija".\n_START_SECTION_\nZunanjost in vhod\n_START_PARAGRAPH_\nGrad Bodiam je pribli\xc5\xbeno kvadratne oblike. Grad z osrednjim dvori\xc5\xa1\xc4\x8dem in zgradbami na kurtini je bila zna\xc4\x8dilnost grajske arhitekture v 14. stoletju. Bodiam je opisal voja\xc5\xa1ki zgodovinar Cathcart King kot najbolj popolno ohranjen primer \xc5\xa1tirioglatega gradu. Okrogli stolpi so na vsakem od \xc5\xa1tirih vogalov, kvadratni osrednji stolp na jugu, vzhodu in zahodu obzidja. Glavni vhod je vhodno poslopje z dvema stolpoma v severni steni gradu. Drugi vhod je na jugu; poterna vrata s kvadratnim stolpom sredi ju\xc5\xbene stene. Stolpi so trinadstropni, vi\xc5\xa1ji od kurtine in zgradb v gradu, ki imajo dve nadstropji._NEWLINE_Med Oktagonom in glavnim vhodnim poslopjem je bil v severni steni barbakan; ohranjen je le kos v zahodni steni, \xc4\x8deprav je bila struktura prvotno dve nadstropji visoka. Ohranjena konstrukcija ima re\xc5\xbeo za dvi\xc5\xbena vrata za barbakan v severnih vratih, \xc4\x8deprav ni te\xc4\x8dajev za vrata. Temelji sanitarij ka\xc5\xbeejo, da je bilo drugo nadstropje prostor za bivanje, verjetno soba stra\xc5\xbearja. Risbe iz poznega 18. stoletja ka\xc5\xbeejo, da je v pritli\xc4\x8dju \xc5\xa1e vedno barbakan, in podrobnosti, kot so oboki v notranjosti prehodov. _NEWLINE_Vhodno poslopje v grajskem severnem delu obzidja ima tri nadstropja; danes stati\xc4\x8den most je bil prvotno povezan z barbakanom z dvi\xc5\xbenim mostom. Vrh vhodnega poslopja ima ma\xc5\xa1ikule, pristop pa so nadzorovali skozi strelnice v stolpih. Vhodno poslopje je le del gradu, ki ima strelnice, krtina in stolpi so posuti z njimi. V pritli\xc4\x8dju in kleti pod njimi so bile stra\xc5\xbearnice. Prehod je prvotno imel tri lesena dvi\xc5\xbena vrata. Nad vhodnim prehodom je lok v prehodu, \xc4\x8deprav ne vodi nikamor. Strop prehoda skozi vhodno poslopje je obokan in preboden z morilskimi luknjami. Te luknje so najverjetneje uporabljali za metanje predmetov na napadalce, podobno kot ma\xc5\xa1ikule za zlivanje teko\xc4\x8din._NEWLINE_Tik nad vrati so v reliefu vklesani v lok trije grbi; od leve proti desni so grbi dru\xc5\xbein Wardeux, Dalyngrigge in Radynden. Dru\xc5\xbeina Wardeux je bila dru\xc5\xbeina \xc5\xbeene Edvarda Dalyngriggea; dru\xc5\xbeina Radyndens je bila v sorodu z dru\xc5\xbeino Dalyngrigge. Nad grbi je \xc4\x8delada z enorogovo glavo s perjanico. Trije grbi krasijo tudi poterna vrata; srednji grb je grb sira Roberta Knollsa, ki se je z Edvardom Dalyngriggeem boril v stoletni vojni, druga dva sta prazna.\n_START_SECTION_\nNotranjost\n_START_PARAGRAPH_\n\xc4\x8ceprav je zunanjost gradu Bodiam ve\xc4\x8dinoma ohranjena, je notranjost izgubljena. Stanovanjske zgradbe v gradu so bile ob kurtini in \xc5\xa1e dovolj ohranjene, da so lahko sestavili na\xc4\x8drt gradu. Struktura je bila razdeljena na lo\xc4\x8dene bivalne prostore gospodarja in njegove dru\xc5\xbeine, visoke goste, posadko in slu\xc5\xbein\xc4\x8dad. Obmo\xc4\x8dje ju\xc5\xbeno od gradu so sestavljali vite\xc5\xa1ka dvorana, kuhinje in pripadajo\xc4\x8di prostori. Vite\xc5\xa1ka ali velika dvorana je merila 7,3 krat 12,2 m in bila tako visoka kot kurtina. Na zahodu vite\xc5\xa1ke dvorane sta bili shramba in vinska klet. Trije stoje\xc4\x8di loki so dostop do razli\xc4\x8dnih prostorov, shramb, vinske kleti in kuhinje, ki je bila na skrajnem zahodu ju\xc5\xbenega obmo\xc4\x8dja. Ta postavitev je bila zna\xc4\x8dilna za velike srednjeve\xc5\xa1ke objekte. Vite\xc5\xa1ka dvorana je bila dru\xc5\xbeabno sredi\xc5\xa1\xc4\x8de gradu in prostor, v katerem je gospodar zabaval goste. Vinska klet in shramba sta zasedali spodnje nadstropje, zgoraj je bil prostor za neznane namene. Vinska klet se je uporabljala za shranjevanje piva in vina, medtem ko so v shrambi hranili potreb\xc5\xa1\xc4\x8dine za kuhinjo. Da bi prepre\xc4\x8dili po\xc5\xbear zaradi toplote v kuhinji, je bila ta tako visoka kot kurtina in je lahko vsrkala toploto. V jugozahodnem stolpu je bil tudi vodnjak._NEWLINE_Ob vzhodni steni so bili kapela, hodnik ter predprostor. Za ureditev kapele so v kurtino v bli\xc5\xbeini severovzhodnega vogala dozidali 2,7 m. Takoj ju\xc5\xbeno od kapele je bilo glavno stanovanje za gospodarja in njegovo dru\xc5\xbeino. Stavbe so imele dve nadstropji in imele klet. To\xc4\x8den razpored prostorov ni jasen._NEWLINE_Vzdol\xc5\xbe zahodnega zidu sta bili dodatna dvorana in kuhinja; ni jasno, za kaj sta se uporabljali. Dvorana za spremstvo ni imela okna na zahodni strani in je bila temnej\xc5\xa1a kot vite\xc5\xa1ka dvorana. Medtem ko je imela vite\xc5\xa1ka dvorana velik kamin, ga ta ni imela. Nad to dvorano v pritli\xc4\x8dju je bila soba brez kamina, a se ne ve, za kaj so jo uporabljali. _NEWLINE_Vzhodno od glavnega vhodnega poslopja je bila dvonadstropna zgradba s kletjo. Klet se je verjetno uporabljala za skladi\xc5\xa1\xc4\x8denje, medtem ko sta bili zgornji dve nadstropji predvideni za namestitev. Namen zgradb ob zahodnem delu severnega kraka je negotov. Morda so jih uporabljali kot hlev, vendar ni odtoka, ki je obi\xc4\x8dajno povezan s hlevom. Stolp na severozahodnem delu gradu je imel strani\xc5\xa1\xc4\x8da in kamin na vsaki od treh nadzemnih eta\xc5\xbe in klet.'